2022.12.9.
HU
Az Európai Unió Hivatalos Lapja
C 469/11
b) Olyan tantervek kidolgozása, amelyek tanulóközpontúak, inkluzív és kapcsolatorientált pedagógiai módszereken alapulnak, valamint változatos és személyre szabott oktatási és tanulási formákat tesznek lehetővé.
Adott esetben mérlegelni kell a gyermekek és a fiatalok aktív bevonását a tananyagok kialakításába, különösen ami a megfélemlítés megelőzésére, a szociális és érzelmi nevelésre, a konfliktusmegoldásra és az előítéletek leküzdésére vonatkozó segédanyagokat illeti.
c) A szociális és érzelmi nevelésnek, a megfélemlítés megelőzésének, valamint a mentális és fizikai egészségnek a beépítése a tantervekbe, a kisgyermekkori neveléstől és gondozástól kezdve a felső középfokú oktatásig és képzésig.
d) Az oktatás nyelvével (nyelveivel) kapcsolatos kompetenciák megerősítése, ugyanakkor a tanulók nyelvi sokszínűségének mint a továbbtanulás és a tanulmányi eredmények szempontjából vett pedagógiai erőforrásnak az értékelése és támogatása.
Ez magában foglalhatja például a korábbi nyelvismeret értékelését, a tanuló anyanyelvén (első nyelv) és az oktatás nyelvén biztosított erőteljes támogatást, az otthoni nyelvtanuláshoz való hozzáférést, valamint – adott esetben – a befogadó és a többségi osztályok közötti átmenetet támogató mechanizmusokat az oktatás különböző szintjein.
e) Különösen a menekültek és az újonnan érkezett migránsok támogatása az oktatás nyelvének elsajátításában a többségi osztályokba és tantervekbe való korai bevonás révén, további személyes támogatást nyújtva a megfelelő szinten a szociális és az iskolai tanulás felgyorsítása érdekében.
Kulcsfontosságú szerepet tölthet be továbbá a nyelvi és tanulásbeli segítségnyújtáshoz, valamint a pályaorientációhoz való folyamatos hozzáférés az oktatás és képzés valamennyi szintjén, továbbá az interkulturális oktatás, illetve a szülői szerepvállalás.
f) Interaktív és gyakorlati, a kulturális és nyelvi hátteret figyelembe vevő pedagógiai megközelítések előmozdítása annak érdekében, hogy hozzájáruljanak a tanulók autonómiájának és felelősségérzetének kialakításához a tanulás során, és lehetővé tegyék számukra, hogy aktívan részt vegyenek kompetenciáik fejlesztésében.
Az ilyen megközelítések magukban foglalhatják a vegyes tanulási lehetőségeket (ideértve a digitális erőforrásokat, valamint a könyvtárakhoz, laboratóriumokhoz, múzeumokhoz, más kulturális intézményekhez, például zeneiskolákhoz és művészeti iskolákhoz, közösségi központokhoz, illetve a természethez való hozzáférést), a fogyatékossággal élő vagy sajátos nevelési igényű tanulók igényeinek figyelembevételét, a tanulási idő és környezet rugalmas és heterogén szervezését, a transzdisz­ ciplináris oktatást és tanulást, az együttműködésen alapuló tanulást és a társak általi támogatást, valamint a fogyatékossággal élő tanulók esetében a támogató-segítő technológiák használatát.
g) A személyes tanulási igényeket és pályákat tükröző és támogató értékelési gyakorlatok előmozdítása, különösen a formatív és folyamatos értékelés széles körű alkalmazásával, valamint többféle olyan digitális és nem digitális forma és eszköz (pl. portfóliók, szakértői értékelés és önértékelés) kombinálásával, amely inkluzív, figyelembe veszi a kulturális hátteret és részvételen alapul.
Beavatkozó intézkedések h) Olyan keretek biztosítása az iskolákban, amelyek célzott támogatást nyújtanak a tanulási nehézségekkel küzdő vagy az alulteljesítés kockázatának kitett valamennyi tanulónak, multidiszciplináris és csapatalapú megközelítés révén (pl. a szülői szerepvállalásra irányuló programok az egész iskolára kiterjedő, közösségi megközelítés révén, mentorálási programok, beleértve a társak általi mentorálást is, támogató személyzet mozgósítása, további tanulási idő biztosítása a tanévben és/vagy a tanítási szünetekben, további tanulási környezetekhez való hozzáférés).
i) Inkluzív és hozzáférhető keretek között fokozott, személyre szabott támogatás nyújtása a sokrétű, komplex szükségletekkel rendelkező tanulók számára, beleértve a szociális, érzelmi és mentális egészségügyi szükségleteket is (pl. személyes mentorálás, egyéni tanulási tervek, érzelmi szaktanácsadó általi beavatkozások, pszichoterápiás beavatkozások, multidiszciplináris csoportok, családtámogatás).
j) Megoldások biztosítása iskolai szinten vagy más szereplőkkel partnerségben olyan tanulók számára, akik társadalmigazdasági hátterük miatt nehézségekbe ütköznek az alapvető szükségletek kielégítése terén (pl. oktatási anyagok hiánya, a közlekedéshez kapcsolódó nehézségek, éhezés, táplálkozási és alváshiány).
k) Célzott pénzügyi és/vagy nem pénzügyi támogatási programok biztosítása a hátrányos helyzetű tanulók számára annak érdekében, hogy megkönnyítsék a közép- és felsőfokú oktatási és képzési szintekre való továbblépésüket, valamint a megfelelő képesítésekhez vezető felső középfokú tanulmányok sikeres elvégzését.